


















01.9
POLISI CYFRANOGIAD MYFYRWYR MEWN PROSESAU ANSAWDD



Polisi Cyfranogiad Myfyrwyr mewn Prosesau Ansawdd


CYFLWYNIAD


Fel yr amlinellir yn y Cynllun Strategol, diben y Brifysgol yw darparu addysg, ymchwil ac arloesedd o ansawdd uchel ac effaith uchel, sy’n canolbwyntio ar ymarfer ac yn cael eu cydnabod yn broffesiynol, mewn partneriaeth â myfyrwyr a diwydiant. Mae gwella profiad y myfyrwyr wrth wraidd y strategaeth sy’n cael ei sbarduno gan werthoedd.

Mae’r polisi wedi’i gynllunio fel dogfen gyfeirio allweddol sy’n nodi sut mae’r Brifysgol yn gweithio mewn partneriaeth â’i myfyrwyr i sicrhau bod safbwyntiau’r holl fyfyrwyr yn llywio ei phrosesau ansawdd, gyda’r nod o ddeall a defnyddio’r wybodaeth hon er mwyn gwella profiad myfyrwyr. Dros y degawd diwethaf mae mentrau polisi Addysg Uwch wedi pwysleisio pwysigrwydd cyfranogiad myfyrwyr trwy bartneriaeth ac nid trwy broses ymgynghori yn unig, ac mae’r prosesau ansawdd a amlinellir yn y polisi yn arddangos ystod o ddulliau lle mae myfyrwyr yn cymryd rhan weithredol mewn newid.

Mae’r polisi wedi’i lywio gan gyngor a chanllawiau Ymgysylltu â Myfyrwyr sy’n cefnogi gofyniad gorfodol y Cod Ansawdd. Mae’n amlinellu’r egwyddorion allweddol sy’n diffinio cyfranogiad myfyrwyr yn ein prosesau sicrhau a gwella ansawdd sefydliadol. Diwygiwyd y Cod ym mis Mai 2018, ac mae’r rhestr o arferion cyffredin sy’n gysylltiedig â disgwyliadau ar gyfer ansawdd yn cynnwys gofyniad i ddarparwyr ymgysylltu â myfyrwyr yn unigol ac ar y cyd wrth ddatblygu, sicrhau a gwella ansawdd eu profiad addysgol. Ni fydd y gwelliant hwn yn digwydd heb gyfranogiad ystyrlon myfyrwyr yn y prosesau hyn, ac mae angen i’r broses gynnwys llais pob myfyriwr, waeth beth fo’r lleoliad, y dull cyflwyno, y lefel astudio neu’r ddisgyblaeth.

Hefyd, mae’n sylfaen i’r Cyfansoddiad Ysgolion sydd wedi’i gynnwys yn y Llawlyfr Academaidd Cyfrol 3 Adran 1.12, ac mae’n cyd-fynd ag ymrwymiadau’r Siarter Myfyrwyr.

YMGYSYLLTU Â MYFYRWYR

Mae’r broses Ymgysylltu â Myfyrwyr yn cynnwys dwy elfen nad ydynt yn annibynnol ar ei gilydd, sef ymgysylltu â myfyrwyr mewn prosesau sicrhau a gwella ansawdd ac ymgysylltu â myfyrwyr mewn dysgu ac addysgu. Mae’r polisi ymgysylltu â myfyrwyr sy’n gysylltiedig â dysgu ac addysgu i’w weld yma.
Fodd bynnag, mae’r polisi hwn yn ymwneud â’r elfen gyntaf ac fe’i cyflawnir trwy gymryd rhan mewn gweithgareddau fel gwerthusiad ac adborth myfyrwyr, cynrychiolaeth myfyrwyr a chyfranogiad myfyrwyr mewn prosesau cymeradwyo ac adolygu cyrsiau.

EGWYDDORION Y POLISI

Mae’r polisi yn seiliedig ar yr egwyddorion isod:

· Mae ymgysylltu â myfyrwyr wedi ymwreiddio ym mhrosesau Sicrhau Ansawdd a Gwella Ansawdd y Brifysgol – dylid amrywio’r rhain i sicrhau bod cyfleoedd yn hygyrch i bob myfyriwr ac aelod o staff
· Cymryd camau bwriadol i gynnwys pob myfyriwr yn y broses o sicrhau a gwella eu profiad fel myfyrwyr
· Nid proses ymgynghorol yn unig yw ymgysylltiad/cyfranogiad myfyrwyr ond mae’n gallu cynnwys gweithio mewn partneriaeth a chyfleoedd dan arweiniad myfyrwyr
· Cefnogir diwylliant adborth, ac mae myfyrwyr yn cael eu cynnwys ym mhob rhan o’r broses
· Dylai unrhyw gamau gweithredu mewn ymateb i faterion dilys a godir fod yn amserol ac yn briodol
· Er mwyn cefnogi cyfleoedd i bawb, mae angen i brosesau fod yn amrywiol ac yn hygyrch


Prosesau sy’n sylfaen i’r polisi


1) Gwerthusiad ac Adborth Myfyrwyr

Arolwg

Mae’r sefydliad yn cynnal Tymor Arolygon blynyddol sy’n rhoi cyfle i’r holl fyfyriwr, gan gynnwys y rhai sy’n astudio prentisiaethau, gwblhau un arolwg am eu profiad ym Met Caerdydd. Cynhelir yr arolygon yn fewnol ac yn allanol. Yn fewnol, mae Arolwg Boddhad Myfyrwyr ar gael i’r holl fyfyriwr Lefel 4 a Lefel 5, gan gynnwys y rhai sy’n astudio prentisiaethau. Yn allanol, mae’r Arolwg Cenedlaethol o Fyfyrwyr ar gael i fyfyrwyr Lefel 6, ac mae’r PRES (Arolwg Profiad Ymchwil Myfyrwyr Ôl-radd) a’r PTES (Arolwg Profiad Myfyrwyr Ôl-radd o Gyrsiau a Addysgir) ar gael i fyfyrwyr ôl-radd.

Mae myfyrwyr mewn sefydliadau partner yn cael eu holi unwaith y flwyddyn trwy arolwg ar-lein sy’n canolbwyntio ar foddhad myfyrwyr. Nod yr arolwg hwn yw llywio gwelliant a gwella perthnasoedd, amserlenni ymweliadau a chynlluniau datblygu partneriaid mewn ffordd ragweithiol er mwyn gwella profiad myfyrwyr.


Gwerthuso Modiwlau

Mae gan y Brifysgol bolisi ar werthuso modiwlau gan fyfyrwyr sydd ar gael yng Nghyfrol 2 Adran 6.03 o’r llawlyfr academaidd. Er mwyn sicrhau bod y Brifysgol yn cynnal profiad myfyrwyr o ansawdd uchel, mae’n hollbwysig bod yr holl fyfyrwyr yn cael cyfle trwy gydol eu cyfnod astudio i fyfyrio ar eu profiad a’i werthuso. Mae egwyddorion allweddol y polisi yn cynnwys:
· Prif bwrpas cael myfyrwyr i werthuso modiwlau yw sicrhau ansawdd dysgu, addysgu ac asesu a gwella profiad myfyrwyr.

· Ni ddylai’r dulliau a ddefnyddir roi unrhyw fyfyriwr dan anfantais wrth gymryd rhan.

· Rhaid ymateb i adborth sy’n cael ei gasglu gan fyfyrwyr yn unol ag amserlen sy’n briodol i anghenion y myfyrwyr.
· Rhaid i gamau sy’n cael eu cymryd mewn ymateb i adborth gan fyfyrwyr gael eu cyfleu i fyfyrwyr yn unol ag amserlen y cytunwyd arni. Dylai staff weithio gyda myfyrwyr i roi newid ar waith.
· Mae sefydliadau Cartref a Phartneriaid yn cynnwys gwerthusiadau modiwlau o’u rhaglenni fel rhan o’r dystiolaeth sy’n cefnogi’r broses Cynllunio Gwella Rhaglenni.


2) Arholwyr Allanol

Mae arholwyr allanol yn elfen allweddol ym mhroses y Brifysgol o wella ansawdd a chynnal safonau academaidd. Maent yn rhoi barn wrthrychol am weithrediad y rhaglenni y maent yn gysylltiedig â nhw, ac maent yn sicrhau bod modd cymharu â safonau rhaglenni a gynigir mewn sefydliadau eraill y maent yn gwybod amdanynt.

Mae gan bob arholwr allanol hawl i gyfarfod â myfyrwyr yn unol â’r hyn a gytunwyd â chyfarwyddwr y rhaglen a’r arholwyr mewnol. Gofynnir iddynt nodi a oedd ganddynt fynediad at adborth myfyrwyr, naill ai trwy werthusiadau modiwlau neu drwy gyfarfod â myfyrwyr.

Bydd holl adroddiadau arholwyr allanol ar gael i bob myfyriwr. Byddant yn cael eu lanlwytho i adran ar Moodle.

3) Cymedrolwr/Tiwtor Cyswllt

Penodir cymedrolwyr i bob rhaglen gydweithredol a leolir yn yr Ysgolion Addysg a Pholisi Cymdeithasol, Chwaraeon a Gwyddorau Iechyd a Chelf. Hefyd, maent yn cael eu penodi ar gyfer rhaglenni yng Nghymru a leolir yn yr Ysgol Reoli. Penodir Tiwtoriaid Cyswllt ar gyfer gweithgarwch Addysg Drawswladol (TNE) Ysgol Reoli Caerdydd ac Ysgol Technolegau Caerdydd (y tu allan i Gymru). Mae eu hymdrechion yn sicrhau bod ansawdd y rhaglen a’r safonau academaidd a gyflawnir gan fyfyrwyr yn cael eu cynnal ar lefel briodol a derbyniol (yn unol â’r Fframwaith Cymwysterau Addysg Uwch) a bod yr ansawdd yn gwella. Un elfen o’u rôl yw cyfarfod â myfyrwyr i drafod y rhaglen a sicrhau bod pryderon myfyrwyr yn cael eu trafod yn y fforymau perthnasol.



4) Cynrychiolaeth Myfyrwyr a’r Berthynas ag Undeb y Myfyrwyr


Strwythur Cynrychiolaeth Myfyrwyr


Mae’r strwythur cynrychiolwyr myfyrwyr yn dechrau gyda’r ddau swyddog etholedig, Llywydd ac Is-lywydd. Maent yn gwasanaethu ar ystod o Bwyllgorau a Byrddau ledled y sefydliad gan gynnwys Bwrdd y Llywodraethwyr a’r Pwyllgor Dysgu, Addysgu ac Ymgysylltu â Myfyrwyr. Mae’r Is-lywydd yn gyfrifol am oruchwylio’r strwythur cynrychiolaeth er mwyn sicrhau bod llais y myfyrwyr yn cael ei glywed a’i werthfawrogi. Ceir tair haen o dan y lefel hon – Cynrychiolydd Ysgol, Cynrychiolydd Arweiniol a Chynrychiolydd Cwrs. Mae Cynrychiolwyr Ysgol yn cael eu penodi gan Undeb y Myfyrwyr fel y prif gynrychiolydd ar gyfer pob Ysgol. Maent yn gyfrifol am recriwtio a rheoli’r strwythur cynrychiolwyr yn eu Hysgol ac maent yn darparu cysylltiad allweddol rhwng yr Ysgol ac Undeb y Myfyrwyr. Mae’r Cynrychiolwyr Arweiniol yn cael eu recriwtio gan y Cynrychiolydd Ysgol ac maent yn cael eu penodi yn ôl grŵp blwyddyn neu adran, gan gynrychioli llais y myfyrwyr ar lefel blwyddyn/adran. Mae cynrychiolwyr cwrs yn cael eu dewis gan eu cyd-fyfyrwyr, ac mae’r broses ethol yn cael ei hwyluso rhwng y Cynrychiolydd Ysgol a staff academaidd. Y gymhareb a argymhellir yw un cynrychiolydd ar gyfer dosbarth â deg neu lai o fyfyrwyr, dau gynrychiolydd ar gyfer dosbarth â hyd at gant o fyfyrwyr, tri chynrychiolydd ar gyfer dosbarth â hyd at gant a hanner o fyfyrwyr, a phedwar cynrychiolydd ar gyfer dosbarth â thros gant a hanner o fyfyrwyr. Mae’r cynrychiolwyr yn mynychu nifer o bwyllgorau fel yr amlinellir yn ddiweddarach yn y polisi.

Cymorth i fyfyrwyr mewn Sefydliadau Partner

Mae Undeb y Myfyrwyr yn darparu adnoddau i fyfyrwyr sy’n astudio mewn sefydliadau partner cydweithredol, sy’n amlinellu sut maent yn gallu ymgysylltu ag Undeb y Myfyrwyr a’i wasanaethau a sut mae eu llais yn cael ei gynrychioli. Hefyd, mae canllawiau ar gyfer cynrychiolaeth myfyrwyr yn cael eu hanfon at unigolion cyswllt Undebau Myfyrwyr mewn sefydliadau partner. Mae Undeb y Myfyrwyr yn cynnal Digwyddiad i Bartneriaid bob blwyddyn lle mae myfyriwr o bob partner, gan gynnwys Addysg Drawswladol, yn cael gwahoddiad i gynhadledd tridiau o hyd yng Nghaerdydd. Mae’r digwyddiad yn cynnwys teithiau o amgylch y campws a’r ddinas, cipolwg ar fywyd myfyrwyr yng Nghaerdydd a hyfforddiant ar gyfer cynrychiolwyr myfyrwyr. Mae darparwr hyfforddiant allanol yn cyflwyno gweithdy ‘hyfforddi’r hyfforddwyr’ i sicrhau bod y myfyrwyr sy’n ymweld yn caffael y sgiliau gofynnol i rannu’r hyn y maent wedi’i ddysgu gyda’u cyd-fyfyrwyr yn eu sefydliadau cartref.


Cyfarfodydd misol rhwng y Gyfarwyddiaeth Gwella Ansawdd ac Undeb y Myfyrwyr

Cynhelir cyfarfodydd misol rhwng aelodau’r Gyfarwyddiaeth Gwella Ansawdd ac Undeb y Myfyrwyr, gan ddarparu cyfleoedd ar gyfer deialog barhaus a gweithio mewn partneriaeth rhwng y Brifysgol ac Undeb y Myfyrwyr.


 Adroddiad Blynyddol Undeb y Myfyrwyr

Mae Undeb y Myfyrwyr yn llunio Adroddiad Blynyddol ar ddiwedd bob blwyddyn academaidd, sy’n cael ei gyflwyno i’r Pwyllgor Dysgu, Addysgu ac Ymgysylltu â Myfyrwyr, y Bwrdd Academaidd a Bwrdd y Llywodraethwyr. Mae’r adroddiad yn amlinellu’r camau a gymerwyd yn y flwyddyn academaidd flaenorol, adborth gan fyfyrwyr a chyfres o argymhellion ar gyfer y Brifysgol. Ar ôl cyflwyno’r adroddiad, mae cynllun gweithredu yn cael ei greu mewn partneriaeth rhwng y Brifysgol ac Undeb y Myfyrwyr er mwyn ymateb i’r argymhellion a wnaed. Mae’r cynllun gweithredu hwn yn cael ei fonitro gan Undeb y Myfyrwyr a’i adrodd i’r Grŵp Llais y Myfyrwyr.


5) Presenoldeb yn y canlynol

i)  Pwyllgor Cyswllt Myfyrwyr-Staff

Diben
Bydd gan bob Ysgol Bwyllgor Cyswllt Staff-Myfyrwyr. Bydd diben cyfarfodydd y Pwyllgor yn cynnwys darparu fforwm i gyfnewid safbwyntiau rhwng myfyrwyr a staff mewn perthynas ag unrhyw agwedd ar waith yr Ysgol.

Adrodd
Bydd cofnodion cyfarfodydd y Pwyllgor yn cael eu cyflwyno i Dîm Rheoli a Chynllunio’r Ysgol.

Amlder Cyfarfodydd
Cynhelir o leiaf dau gyfarfod ffurfiol yn y sesiwn.

Aelodaeth
Dyma fydd aelodaeth y Pwyllgor Cyswllt Myfyrwyr-Staff, gan ddibynnu ar faint yr Ysgol a’i chyfansoddiad, ac fel y penderfynir gan Ddeon yr Ysgol ac a gymeradwyir gan y Bwrdd Academaidd: -
· o leiaf un aelod o Dîm Rheoli a Chynllunio’r Ysgol; (Cadeirydd)
· o leiaf pedwar aelod o staff academaidd a enwebir gan Ddeon yr Ysgol i gynrychioli rhaglenni a addysgir, prentisiaethau a graddau ymchwil ar bob lefel o’r rhaglen (isradd, israddedig, ôl-raddedig, gradd ymchwil) ac ar gyfer pob dull astudio;
· o leiaf wyth myfyriwr a etholir gan fyfyrwyr yr Ysgol i gynrychioli rhaglenni a addysgir, prentisiaethau a graddau ymchwil ar bob lefel o’r rhaglen ac ar gyfer pob dull astudio.

Cworwm
Ceir cworwm ar gyfer cyfarfodydd Pwyllgor Cyswllt Staff-Myfyrwyr yr Ysgol os yw 40% neu fwy o aelodau yn bresennol.

Derbynnir cofnodion y Pwyllgor gan Grŵp Llais y Myfyrwyr sy’n cyfarfod bob mis ac yn cynnwys cynrychiolwyr ysgolion, cynrychiolwyr Undeb y Myfyrwyr, staff y Gyfarwyddiaeth Gwella Ansawdd, y Tîm Ymgysylltu Byd-eang, a’r Gofrestrfa.


ii)  Pwyllgor y Rhaglen

Cyflwyniad

Bydd gan bob rhaglen (neu grŵp o raglenni cysylltiedig) Bwyllgor Rhaglen cysylltiedig sydd â’r Cylch Gorchwyl isod. Mae’r Pwyllgor Rhaglen yn cael ei gadeirio gan Gyfarwyddwr y Rhaglen sy’n atebol i Ddirprwy Ddeon/Deon Cyswllt yr Ysgol ac i Bwyllgor Dysgu ac Addysgu’r Ysgol am drefniadaeth, darpariaeth, ansawdd a safonau academaidd y rhaglen. Os yw’r Pwyllgor Rhaglen yn cwmpasu mwy nag un rhaglen ac os oes mwy nag un Cyfarwyddwr Rhaglen, bydd Dirprwy Ddeon/Deon Cyswllt yr Ysgol yn dewis un o Gyfarwyddwyr y Rhaglen fel cadeirydd.

Bydd Pwyllgorau Rhaglenni yn cadw cofnodion ysgrifenedig o’u busnes, gan sicrhau bod modd olrhain materion sydd wedi’u codi, eu derbyn, eu trosglwyddo i awdurdod arall neu faterion y mae’r Pwyllgor neu ei Aelodau wedi ymdrin â nhw.

Nid oes gofyniad i Bwyllgorau Rhaglenni gynnwys cofnodion ysgrifenedig o’r fath yn yr adroddiadau ffurfiol drwy’r Strwythur Pwyllgorau (ond gweler Cylch Gorchwyl 7). Fodd bynnag, mae’n ofynnol i Gadeirydd y Pwyllgor adrodd ar agweddau’r rhaglen i Bwyllgor Dysgu ac Addysgu’r Ysgol yn ôl yr angen, ac mae’n ofynnol iddo adrodd i’r Pwyllgor Rhaglen ar faterion a mentrau a godwyd gan Bwyllgor Dysgu ac Addysgu’r Ysgol.

Cylch gorchwyl Pwyllgorau Rhaglenni

1. Monitro, adolygu a gwerthuso’r rhaglen a gweithredu ar faterion sy’n codi o’r cyfryw brosesau monitro, adolygu a gwerthuso mewn perthynas â phob agwedd gan gynnwys meini prawf mynediad, trefniadaeth, strategaethau addysgu a ddefnyddir, ac ansawdd yr addysgu er mwyn hyrwyddo gwelliant mewn ansawdd a safonau.
2. Cysylltu â staff adnoddau dysgu yn ôl yr angen mewn perthynas â phriodoldeb deunyddiau dysgu ac argaeledd deunyddiau o’r fath.
3. Sicrhau bod dogfennau’r rhaglen, gan gynnwys dogfen y rhaglen, y Llawlyfr Myfyrwyr a’r Pecyn Ymuno, yn cael eu diweddaru ac yn bodloni gofynion y Llawlyfr Academaidd, a sicrhau eu bod yn bodloni gofynion amodau Dilysu ac Adolygu a gofynion cyrff achredu a safonau meincnod (fel sy’n briodol).
4. Sicrhau bod unrhyw newidiadau i raglenni yn digwydd trwy brosesau cymeradwy yn unig a bod newidiadau o’r fath yn cael eu cyflwyno i’r Gyfarwyddiaeth Gwella Ansawdd (QED) i’w cymeradwyo gan y Pwyllgor Ansawdd a Safonau Academaidd. Wedyn, sicrhau eu bod yn cael eu cynnwys yn nogfen ddiffiniol y rhaglen, a bod copïau’n cael eu hadneuo gyda’r Gyfarwyddiaeth Gwella Ansawdd.
5. Cydymffurfio â gofynion y Gofrestrfa Academaidd wrth sicrhau trefniadau priodol ar gyfer cofrestru, archwilio, asesu myfyrwyr ac olrhain data modiwlaidd.
6. Rhoi rheoliadau a gweithdrefnau’r Brifysgol ar waith, a sicrhau cyfranogiad gofynnol yr Arholwyr Allanol (a’r Cymedrolwr/Tiwtor Cyswllt lle bo hynny’n briodol). Hefyd sicrhau yr enwebir y cyfryw Arholwyr (a Chymedrolwr/Tiwtor Cyswllt) mewn modd amserol a phriodol i’w gyflwyno i’r pwyllgorau perthnasol.
7. Cyflwyno gwybodaeth ac adroddiadau yn ymwneud â’r rhaglen fel sy’n ofynnol gan Ddirprwy Ddeon/Deon Cyswllt yr Ysgol i’w defnyddio wrth lunio adroddiadau i’r Pwyllgor Dysgu, Addysgu ac Ymgysylltu â Myfyrwyr, a phersonél eraill y Brifysgol.
8. Darparu Adroddiad Cynllun Gwella’r Rhaglen yn unol â gofynion gweithdrefnau sicrhau ansawdd y Brifysgol.
9. Cyflwyno mecanweithiau sy’n sicrhau bod y rhaglen a’i chynnwys yn gyfredol mewn perthynas â chyflogwyr a/neu ymarferwyr.

Amlder Cyfarfodydd

O leiaf tri chyfarfod bob blwyddyn academaidd.


Aelodaeth

· Cyfarwyddwr y Rhaglen – Cadeirydd (a gweler y Cyflwyniad)
· Holl ddarlithwyr y rhaglen, cynrychiolwyr myfyrwyr a staff cymorth sy’n gysylltiedig â’r rhaglen
· Dirprwy Ddeon/Deon Cyswllt Ex Officio’r Ysgol
· Cynrychiolwyr myfyrwyr gan gynnwys o leiaf un myfyriwr o bob blwyddyn o bob rhaglen a gwmpesir gan y Pwyllgor (y cyfryw gynrychiolwyr i’w hethol gan y garfan myfyrwyr)
· Cyfethol yn ôl yr angen, gan gynnwys staff llyfrgell priodol
· Ar gyfer Prentisiaethau yn benodol, cynrychiolydd cyflogwr perthnasol ac aelodau priodol o staff y Brifysgol sy’n gysylltiedig â rheoli prentisiaethau, gan gynnwys y Mentor Prentisiaethau a’r Arweinydd Prentisiaethau.

Cworwm
Ceir cworwm ar gyfer cyfarfodydd Pwyllgorau Rhaglenni os yw 40% neu fwy o aelodau yn bresennol.

6) Ymgysylltu â Phroses Gynllunio Gwella’r Rhaglen


Pwyllgorau Rhaglenni – Dylai cynrychiolwyr myfyrwyr ymgysylltu â phroses aml-gam o ddarparu mewnbwn i’r Cynllun Gwella Rhaglen sy’n arwain at ymgysylltiad drwy gydol y flwyddyn academaidd. Disgwylir i fyfyrwyr gyflwyno adborth myfyrwyr ar feysydd allweddol ym mhob pwyllgor penodol yn unol â chylch y Cynllun Gwella Rhaglen. 

Ar hyn o bryd mae Sefydliadau Partner yn cynnwys myfyrwyr ym mhroses y Cynllun Gwella Rhaglen trwy gyfarfodydd y Pwyllgor Rhaglen, a gofynnir i fyfyrwyr roi sylwadau ar eu cyfranogiad yn y broses.

7) Cyfranogiad mewn Cymeradwyo ac Adolygu Rhaglenni

Mae’r Brifysgol yn gweithredu Tîm Mewnwelediadau Myfyrwyr, sy’n cynnwys myfyrwyr ledled y Brifysgol, er mwyn craffu ar ddogfennau cynigion dilysu ac adolygu a rhoi adborth arnynt. Mae’n rhaid i aelodau’r tîm fynychu hyfforddiant i fyfyrwyr sy’n aelodau o baneli lle trafodir y rôl, y dogfennau a’r broses. Mae’n rhaid i fyfyrwyr ddarllen a rhoi sylwadau ar ddogfennau a nodi meysydd i’w hystyried gan y Panel Sefydlog yn ei waith craffu a’i gyfarfodydd. Mae’r myfyrwyr sy’n gwneud gwaith adolygu yn darparu ystod o adborth gan gynnwys cwestiynau penodol sy’n canolbwyntio ar brofiad myfyrwyr mewn perthynas â meysydd fel Asesu ac Adborth – amseru ac ansawdd, cymorth myfyrwyr a chyflogadwyedd ac ati. Mae myfyrwyr yn cael eu talu am eu rôl fesul digwyddiad a gwblheir.

Hefyd, mae myfyrwyr rhaglenni sy’n cael eu hadolygu, a allai fod yn fyfyrwyr presennol neu’n gyn-fyfyrwyr, yn cael gwahoddiad i fynychu sesiwn gyda’r panel lle gofynnir iddynt am eu profiad o’r rhaglen. Mae hyn yn digwydd wyneb yn wyneb neu ar-lein.

Hyfforddiant a Chydnabyddiaeth

Bydd Cynrychiolwyr Myfyrwyr yn derbyn hyfforddiant mewn prosesau ansawdd a chyfleoedd i ymgysylltu â nhw. Darperir canllawiau ar sut i roi adborth i gyd-fyfyrwyr a chasglu llais y myfyrwyr y maent yn eu cynrychioli. Mae Undeb y Myfyrwyr yn gweithio mewn partneriaeth â’r Gyfarwyddiaeth Gwella Ansawdd i ddarparu’r hyfforddiant a’r canllawiau.

Mae adnoddau cynrychiolaeth ar gael i bob sefydliad partner ar-lein ar wefan Undeb y Myfyrwyr a’r modiwl Llais y Myfyrwyr ar Moodle, gan gynnwys Llawlyfr Llais y Myfyrwyr Undeb y Myfyrwyr Met Caerdydd ar gyfer Cynrychiolwyr, Deall y Jargon ar gyfer cynrychiolwyr, ac awgrymiadau ar gyfer cyfarfodydd.

Mae myfyrwyr sy’n aelodau o’r Tîm Mewnwelediadau Myfyrwyr yn gallu sicrhau bod eu rôl yn cael ei chydnabod yn swyddogol yn eu Hadroddiad Cyrhaeddiad Addysg Uwch (HEAR).

Cyfrifoldebau

Mae’r cyfrifoldebau canlynol wedi’u nodi mewn perthynas â Chyfranogiad Myfyrwyr mewn Prosesau Ansawdd

Dylai Staff Academaidd:

· Ymdrechu i fodloni’r holl egwyddorion sydd wedi’u cynnwys yn y polisi hwn.
· Ceisio datblygu’n barhaus y cyfleoedd i fyfyrwyr gymryd rhan ym mhob proses.
· Sicrhau bod adborth yn cael ei ddarparu mewn partneriaeth â’u myfyrwyr.
Dylai myfyrwyr:
· Ddefnyddio’r adborth y maent yn ei dderbyn i helpu i ddatblygu eu dysgu a gwella eu perfformiad asesu.
· Cymryd rhan lawn yn y cyfleoedd sy’n cael eu darparu mewn perthynas â phrosesau ansawdd, gan gynnwys arolygon, pwyllgorau a gwerthuso modiwlau.
· Gweithio gyda staff i wneud gwelliannau adeiladol i’r prosesau a ddefnyddir i sicrhau a gwella ansawdd profiad y myfyrwyr.
Dylai Rheolwyr Academaidd:
· Sicrhau bod dogfennau rhaglenni yn rhoi gwybodaeth briodol i fyfyrwyr am brosesau ansawdd a sut mae myfyrwyr yn gallu cymryd rhan ynddynt.
· Monitro ac adolygu’n rheolaidd sut mae’r polisi ymgysylltiad myfyrwyr â phrosesau ansawdd yn cael ei roi ar waith.

Monitro’r Polisi

Mae’r broses o fonitro’r polisi yn digwydd bob blwyddyn drwy ystyried a gwella prosesau adolygu a gwella’r Brifysgol yn barhaus gan gynnwys Cynlluniau Gwella Rhaglenni, Adolygiad Cyfnodol ac arolygon - gan gwmpasu adroddiadau ar lefel rhaglenni, ysgolion a sefydliad i gadarnhau bod systemau’n gweithio’n briodol.

